Matriekseun droom van fiets, veilige blyplekWaar daar ’n wil is … ’n Skrander Kaapse matrikulant berei in dié plakkershut voor op sy matriekeksamen. Foto: Verskaf Terwyl duisende matrieks by elektriese lig vir hul eindeksamen leer in die geborgenheid van ŉ veilige ouerhuis, moet ŉ skrander Kaapse matrikulant sien kom klaar sonder krag en water in ŉ plakkershut langs die pad. Die organisasie Helpende Hand sê hulle wil dié matriekseun, wat verkies om naamloos te bly, met tydelike verblyf help sodat hy sy volle aandag aan sy studie en eksamen kan wy. “Terwyl hierdie uitblinker-kind matriek skryf, wil ons graag toesien dat hy elke dag ŉ bord kos kry,” sê Alisha de Lange, Wes-Kaapse streeksorganiseerder van Helpende Hand. “Hierdie seun is in die leerlingraad van sy skool en vaar bogemiddeld goed ten spyte van sy omstandighede.” Sy vra die verblyf moet naby die Cape Gate-sentrum in Kraaifontein wees sodat hy skool toe kan stap of fietsry. “Ons wil hom ook graag van ŉ fiets voorsien om makliker by sy eksamenlokaal uit te kom.” De Lange sê die seun droom daarvan om bo sy omstandighede uit te styg. “Hy bring sy kant reeds in elke opsig. Help ons asseblief om hom te help,” vra sy. Sy vra enigeen wat kan help met verblyf of ŉ fiets, moet haar by 082 923 1438 bel of e-pos na [email protected] stuur.